Først gik det ud over købmanden, Spar Marked, i Øster Brønderslev. Her brækkede gerningsmændene en dør op og stjal drikkevarer og chips. De forsøgte også at bryde et cigaretskab op med en vinkelsliber, men uden held. Et vidne så tre mænd køre væk i en mørk Audi stationcar. Omkring halv time senere gik det ud over brugsen i Jerslev, hvor gerningsmændene slap afsted med penge og en nøgle til forretningen. Også her havde man forsøgt, at save nogle stænger over med en vinkelsliber. Blot et kvarter senere var gerningsmændene nået til Søndergade i Frederikshavn. Her blev Q8-tanken også udsat for indbrud, men der kom en vægter til stedet, der kunne fortælle politiet, at han havde set en sort Audi stationcar mellem Sæby og Frederikshavn på sin vej hen til tanken. Kort efter fik politiet kontakt med bilen. Bilen med fire mænd i forsøgte at slippe væk og en længere politijagt med 200 kilometer i timen endte ved Bouet nær Nørresundby, efter politiet spredte søm på vejen. De fire mænd er kendt af politiet. Her til formiddag bliver det besluttet, om de skal fremstilles i grundlovsforhør.

Opsummering:
Tre indbrud førte til en længere politijagt, der endte ved Bouet på Hjørring Landevej.